Ֆիդել Կաստրոն և կաթնամթերքը

Իր ամբողջ կյանքի ընթացքում Ֆիդել Կաստրոն հրապուրված է եղել կաթնամթերքով, որը նկարագրվել է որպես մոլուցք։ Կաստրոն պարբերաբար փորձել է զարգացնել Կուբայի կաթնամթերքի արդյունաբերությունը, որը երկարաժամկետ հեռանկարում ձախողվել է։ Կաթնամթերքը «Կուբայի մշակույթի անբաժանելի մասն է կազմում այնպես, ինչպես որ Կոհիբա սիգարները»։

## Պաղպաղակ
մինի|Հավանայի «Կոպելիա» պաղպաղակի սրահը

Կաստրոն հայտնի էր մեծ քանակությամբ պաղպաղակ ուտելով, և ըստ Գաբրիել Գարսիա Մարկեսի՝ մեկ անգամ ճաշից հետո կերել է պաղպաղակի մոտ 18-28 գնդիկ: Կուբայի դեմ ամերիկյան էմբարգոյի ժամանակ Կաստրոն իր դեսպանին ուղարկել է Կանադա՝ Հովարդ Ջոնսոն ռեստորանից 28 տարա պաղպաղակ գնելու և իրեն ուղարկելու համար։ Հովարդ Ջոնսոնն այդ ժամանակ ԱՄՆ-ի ամենամեծ ռեստորանային ցանցն էր:

1961 թվականին Կենտրոնական հետախուզական վարչությունը փորձել է Կաստրոյի պաղպաղակի հանդեպ սերը օգտագործել հենց նրա դեմ։ Այդ ժամանակ Կաստրոն ամեն օր շոկոլադե միլքշեյք էր պատվիրում Havana Libre հյուրանոցի բառից։ ԿՀՎ-ի աշխատակից Ռիչարդ Բիսել կրտսերը 150,000 դոլար առաջարկեց Չիկագոյի և Տամպայի հանցավոր ընտանիքների ղեկավարներ Սեմ Ջիանկանային և Սանտո Տրաֆիկանտեին՝ Կաստրոյին սպանելու համար։ Գանգստերները համաձայնվեցին, և վարձեցին մի մատուցողի, որ նա բոտուլոտոքսին լցնի Կաստրոյի միլքշեյքի մեջ։ Երբ թույնն ամանով դրվեց խոհանոցի սառցախցիկում, այն չափից շատ սառչեց, և այն հանելու փորձերը հանգեցրին թույնի թափվելուն։ Այս դավադրությունը դարձել է ԿՀՎ-ի կողմից Կաստրոյի սպանության ավելի քան 600 անհաջող փորձերից մեկը, և հետախուզության ղեկավարությունը ավելի ուշ հայտարարել է, որ այդ փորձն ամենամոտն էր հաջողությանը։

1966 թվականին Ֆիդել Կաստրոն Հավանայում կառուցեց «Կոպելիա» պաղպաղակի սրահը։

## Պանիր
Կաթնամթերքին վերաբերող բազմաթիվ հավակնոտ նախագծերից մեկը ֆրանսիականից ավելի լավ Կամամբեր պանիր ստեղծելն էր։ Նա նեղվել էր, երբ 1964 թվականին ֆրանսիացի դիվանագետ Անդրե Վուազեն կուբայական Կամամբերի մի նմուշ ուտելուց հետո այն անվանեց «ոչ այնքան վատը»։ Կաստրոն հակադարձեց, բայց Վուազենը ընտրեց ֆրանսիական պանիրը, և ժամանակավորապես հանգստացրեց Կաստրոյին՝ պանիրն համեմատելով կուբայական սիգարների հետ, ասելով որ երկուսն էլ հիմնված են հարյուրամյա փորձի վրա և լավագույնն են իրենց կատեգորիաներում։

2015 թվականի հուլիսին, իր մահվան մասին կեղծ լուրերի ֆոնին, Ֆիդել Կաստրոն ներկայացավ Կուբայի պանրի համաժողովին և, ըստ լուրերի, մոտ չորս ժամ ելույթ ունեցավ։

## Կենդանիներ
Ֆիդել Կաստրոն հետաքրքրված էր կուբայական սուպերկով ստեղծելու գաղափարով։ Կուբան ուներ ջերմությադիմացկուն կրիոլլո և զեբու ցեղատեսակի կովեր, որոնց  կաթնատվությունը ցածր էր։ 1960-ականների սկզբին Կաստրոն Կանադայից ներմուծեց առնվազն 20,000 հոլշտեյն ցեղատեսակի կով՝ փորձելով մեծացնել կաթի մատակարարումը։ Նոր անասունների գրեթե մեկ երրորդը սատկեց մի քանի շաբաթվա ընթացքում, ինչը Կուբային դրդեց անասնագոմերում օդորակիչներ տեղադրել։ Հոլշտեյն ցեղատեսակի և տեղական անասունների խաչասերման արդյունքում հաջողվեց ստանալ ավելի դիմացկուն, բարձր կաթնատվություն ունեցող կովեր։ Կաստրոն այս հիբրիդներին անվանեց «արևադարձային հոլշտեյն ցեղատեսակի կովեր»։  Այնուամենայնիվ, անասունների թիվը 1980-ականների ընթացքում կտրուկ նվազեց՝ թերսնման և վատ կենսապայմանների պատճառով։

Ուբրե Բլանկա («Սպիտակ կուրծք») անունով կովը Կուբայում հայտնի դարձավ իր կաթի ահռելի քանակով, որը չորս անգամ գերազանցում էր սովորական կովի կաթի ցուցանիշները։ Կովը 1982 թվականին սահմանեց Գինեսի համաշխարհային ռեկորդ՝ մեկ օրում տալով 121.6 լիտր կաթ։ Առասպել դարձած կովը որոշ կուբացիների մոտ արթնացնում է հույս ներշնչող ժամանակաշրջանի հիշողություններ։

Կաստրոն պաշտում էր Ուբրե Բլանկային։ Կովի կաթի արտադրության և ընդհանուր կյանքի մասին ամենօրյա թարմացումները հայտնվում էին կոմունիստական կուսակցության *«Գրանմա»* թերթում։ 

Երբ 1985 թվականին կովը սատկեց, նա արժանացավ ռազմական պարգևների և նրա պատվին կանգնեցվեց մարմարե արձան։ Նրան կլոնավորելու ջանքերը մինչև հիմա շարունակվում են։

1987 թվականին Կաստրոն կրկին դիմեց գիտնականների մի խմբի և խնդրեց նրանց գենետիկորեն ստեղծել նոր տեսակի կենդանիներ՝ այս անգամ հույս ունենալով ստանալ շան չափի կովեր, որոնք մարդկանց հետ կապրեն սովորական տներում և բավարար կաթ կարտադրեն յուրաքանչյուր ընտանիքի համար։ Այս գաղափարը այդպես էլ չիրականացավ։

## Ծանոթագրություններ

Կատեգորիա:Կաթնամթերք
Կատեգորիա:Կովեր
Կատեգորիա:Կուբայի պատմություն
Կատեգորիա:Պաղպաղակ